KABAKA Ronald Mutebi aggumizza obukulu bw'okukuuma omutindo gw'ebyenjigiriza mu ggwanga nga guli waggulu n'agamba nti bwe gusereba guleetera abafuluma mu matendekero okuba aba kibogwe ne kikosa n'enkola yaabwe ey'emirimu nga batandise okukola.
Akubirizza abazadde , abali mu bifo by'obukulembeze, gavumenti eya wakati n'abalala okufuba okulaba nga bakuumira omutindo guno waggulu okwewala ekyo.
Abadde ayogerera ku ssomero lya Lubiri High School e Buloba ku lw'e Mityana ku mukolo gw'okukuza amazaalibwa ge ag'emyaka 62.
Gwetabiddwako Nnaabagereka Sylivia Nagginda, Abalangira , Abambejja n'abantu abalala bangi nnyo.
Kabaka agambye nti waliwo obunafu mu ntendeka y'abasomesa mu ggwanga wamu ne mu kulambula amasomero nga bino byonna bikosa omutindo gw'ebyenjigiriza.
Ayongeddeko nti abayizi abamu tebaweebwa bikozesebwa ku masomero nga bino byonna byetaaga abantu okukwasiza awamu okulaba ng'eggwanga litumbulira ku mutindo gw'ebyenjigiriza.
Yeebazizza abawagira ekitongole ky'ebyenjigiriza e Mmengo naddala abawaayo okuyimirizaawo ensawo y'ebyenjigiriza ey'Obwakabaka ky'agambye nti kiyambye nnyo mu kutumbula ebyenjigiriza.
Mu kusooka, Kabaka yeebazizza abeetabye mu misinde gy'okukuza amazaalibwa ge n'agamba nti okukolera awamu okuyamba abali mu buzibu kijja kuyamba okuleeta obumu n'amaanyi.
Kabaka agabye ebirabo eri basajja be abamu abalina kye bakoledde Obuganda okubadde; AD Lubowa 88, omu ku baali abakiise e Mmengo ne bannamukadde; Thomas Makumbi ,101, ne Dr. Lumu Bujjingo Ssajjalyabeene, eyali minisita mu kabineeti y'e Mmengo.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn